白蜡金者,昆山片玉,洛浦遗金,交栖日月之光,凝聚阴阳之气,形明体洁,乃金之正色也。此金惟喜火炼,须炉中炎火。然庚辰见之,若无水济,主贫夭,辛巳却以贵论,缘巳是金生之地,见丙寅化水逢贵故也;山下火生早,主荣贵,亦须水助方得。井泉、大溪俱为贵格。庚官在丁,辛官在丙,故庚见丁丑,官贵俱全;辛见丙子,不如癸巳更清,不贵即富。论中见木,逢多无益,以此金不能相克。若柱遇无气之火,却要木生,有禄马贵人方吉。见土只宜磨砌,方成器物,则吉,别土无用。金忌海砂,为汨没,日时逢火则荣。若见清金,加水相助,火亦不爱,只怕冲刑。妙选有哨风猛虎格,以此金日时遇辛巳或乙巳是也。